**Mladi poročevalci za okolje**

**KAKO PRIPRAVITI VIDEO PRISPEVEK?**

**Dženi Rostohar, OŠ Leskovec pri Krškem**

**Spletni seminar, 3. junij 2020**

**Povezava na posnetek:** <https://vox.arnes.si/p49u9gapidv/>

**Dodatni odgovori**

* **S čim snemati – s kamero ali telefonom? V katerih primerih lahko snemamo tudi s telefonom?**

Seveda je prvenstveno snemanju namenjena kamera. Dobro je, da ima vhode, priključke tudi za mikrofon in slušalke. Nekatere šole so dobro opremljene s tehniko, druge ne. Vemo, situacija je lahko zelo različna. Najpomembnejša je dobra ideja. Če imamo to, potem lahko snemamo s tistim, kar imamo pri roki. Telefon je pogosto pri roki☺.

* **Kako uporabiti različne filmske plane in kote kamere v enem prispevku? Se držimo ene osnove ali lahko menjamo?**

Zelo priporočljivo je, da filmske plane menjamo. Na vsakem rezu naj bi se plan zamenjal. Drugače dobimo tak občutek, kot bi slika skakala. Vaja za vas: ko naslednjič gledate nek dolgočasen prispevek, bodite pozorni na reze, menjavo kadrov, planov, kotov kamere … Seveda to lahko naredite tudi na zanimivem prispevku, vendar nas takrat po navadi pritegne vsebina in nimamo časa za analizo.

* **Koliko sogovornikov naj vključimo v en prispevek?**

To je seveda odvisno od teme, strukture prispevka in še od mnogih dejavnikov. Pravila ni.

Odvisno je tudi, če bo sogovornik nekaj razložil, bo morda kaj pojasnil ali bo samo potrdil. Morda se boste odločili za anketo – potem je zaželeno imeti vsaj tri mnenja.

Imate tudi omejitev časa, ki vam bo marsikdaj narekovala in se pomagala odločiti.

* **Kako je s podnapisi izjav različnih sogovornikov, jih moramo vedno objaviti?**

Včasih je to določeno z razpisom. V novinarskih prispevkih je skoraj pravilo, da se sogovornike podpiše ob sliki. V dokumentarnih filmih je zelo odvisno od oblike filma. V televizijskih dokumentarcih so bolj pogosti, v umetniških pa manj. Vsekakor pa sogovornike napišemo v odjavni špici.

* **Kako kombiniramo izjavo, posnetke in glasbeno podlago?**

Po mojem mnenju je v prispevku najpomembnejši glas, pomembno je, da slišimo in razumemo, kaj sogovornik govori. Z drugimi glasovi iz okolja (promet, zvoki iz narave, gradbišče …) ilustriramo temo, podamo dodatne informacije. Glasba je nekako za vzdušje, podkrepi doživljanje.

Tudi tukaj je moj nasvet: začnite delati. Delajte preproste stvari z dobro idejo. Delajte, delajte napake. Popravljajte napake. Delajte dalje. Komisije, ki pregledujejo prispevke, so zelo različne. Njihovi o

kusi se razlikujejo. In pri takih mehkih pravilih je nekaterim nekaj všeč, drugim ne.

* **Kateri so programi za montažo?**

Izberite program, ki ga imate oziroma ga poznate. Nekaj programov:

* Avidemux, Lightworks, DaVinci Resolve – PC,
* Quick, Magisto, FilmoraGo – android,
* Kdenlive – več sistemov.